**Ford julkistaa uuden Mustangin suoritusarvot; kevyt kori ja suorituskykyinen alusta**

* Ford julkistaa nyt ensi kertaa uuden Ford Mustangin suoritusarvot
* 2.3 litran EcoBoost-moottori tuottaa 310 hevosvoiman tehot, 5.0-litraisessa V8:ssa hevosvoimia on 435\*
* Mustang tulee ensimmäistä kertaa myyntiin Euroopassa 2015. Autossa on erillisjousitus edessä ja takana, ja sen alusta on optimoitu ajettavuutta ja käsiteltävyyttä silmällä pitäen.
* Euroopan malleissa on vakiona varustus, joka takaa hyvän käsiteltävyyden ja jarrutusvoiman sekä tiellä että radalla
* Tarkemmat tekniset tiedot julkistetaan myöhemmin

**Helsinki 22.7.2014** – Ford Motor Company on julkistanut uuden Mustangin suorituskykyarvoja.

Pohjois-Amerikassa uuden Ford Mustangin 2.3-litrainen EcoBoost-moottori tuottaa 310 hevosvoiman tehot ja 434 Nm:n vääntömomentin. 5.0-litraisen V8-moottorin\* tehot ovat 435 hevosvoimaa ja vääntömomentti 542 Nm.

Molemmat moottorivaihtoehdot saa myös Eurooppaan ensi vuonna tulevaan Mustangiin. Autossa on erillisjousitus edessä ja takana sekä uudenlainen kevyt kori, johon on käytetty suurilujuuksista terästä ja alumiinia. Nämä takaavat erinomaisen ajettavuuden ja käsiteltävyyden.

Ford julkistaa Eurooppaan tulevien viistoperäisen ja avo-Mustangin tarkemmat tekniset tiedot myöhemmin.

Nyt Ford kuitenkin tiedotti, että suorituskykyä parantavat jarru- ja alustavarustepaketit ovat Euroopan Mustangissa vakiovarusteena.

Mustang tuli markkinoille vuonna 1964. Niitä on myyty kaikkiaan 9 miljoonaa kappaletta. Mustang on myös maailman tykätyin auto, sillä on Facebookissa yli 7 miljoonaa fania, ja se on esiintynyt yli 3 200 elokuvassa ja tv-ohjelmassa.

**Uutta moottoriteknologiaa**

Uusi 2.3 litran EcoBoost-moottori suunniteltiin varta vasten Mustangille, jotta pystyttäisiin vastaamaan erinomaista suorituskykyä ja polttoainetehokkuutta haluavien asiakkaiden tarpeisiin.

“Tämä EcoBoost-moottori tuottaa Mustangilla ajavien odottamat tehot auton nopeudesta riippumatta”, kertoo Scott Makowski (EcoBoost powertrain engineering manager). “Vääntöä riittää, joten auto on ihanteellinen ajaa missä tahansa olosuhteissa.”

Fordin globaalin EcoBoost-moottoriperheen uusin jäsen, 2.3-litrainen versio, on suorasuihkutuksella, muuttuvalla venttiilien ajoituksella ja turboahtimella varustettu moottori.

Moottorin kestävyyden varmistaminen oli ensiarvoisen tärkeää, koska tehot litraa kohden ovat lähes 135 hv ja vääntö 188 Nm. Kestävyyden varmistamiseksi Mustangin EcoBoost-moottorissa on:

* Taottu teräksinen kampiakseli
* Öljyruiskulla jäähdytetyt männät
* Teräksiset männänrenkaat
* Ensiluokkaiset kannatinmateriaalit
* Parannellut venttiilien istukoiden materiaalit
* Muototeräksiset kiertokanget
* Korkeapainevalettu alumiininen sylinterilohko
* Alumiininen valettu öljynpohja

5.0 litran V8-moottorissa on ominaisuuksia, jotka auttavat moottoria hengittämään erityisesti kovissa nopeuksissa. Sylintereiden ilmansaanti ja poistuminen pakoputkesta ovat avainasemassa, kun moottorista halutaan enemmän tehoja ja vääntöä. Siksi moottorissa on:

* Suuremmat imuventtiilit
* Suuremmat pakoventtiilit
* Uudistetut imunokka-akselit
* Uudistetut pakonokka-akselit
* Jäykemmät venttiilien jouset, jotka takaavat venttiilien täydellisen sulkeutumisen ajettaessa korkeilla kierroksilla
* Uusi sylinterin kannen valanta – uudistetut virtausaukot mahdollistavat suoremman kulun venttiileihin, jolloin imu- ja pakovirtaukset kulkevat esteettömämmin; polttokammiossa on suuremmat venttiilit
* Taotut kiertokanget ovat kevyemmät ja kestävämmät
* Uudelleen muotoillut mäntien pohjat – syvemmät loveukset puhdistavat suuremmat venttiilit
* Uudelleen tasapainotettu kampiakseli

**Erillisjousitus ja kevyt kori**

Uusi Ford Mustang on ketterä ja miellyttävä ajaa, sillä siinä on erillisjousitus sekä edessä että takana. Konepellissä ja kyljissä on käytetty alumiinia, joten auton kokonaispainoa on saatu alemmas ja auto on tasapainoisempi.

Alumiinia on käytetty myös takajousituksen nivelissä, automaattivaihteisen mallin taka-akselin rungossa, takatukivarsissa ja takajarrujen jarrusatuloissa. Lisäksi teräksestä ja muista materiaaleista valmistetut osat, kuten ontot takavakaajat ja istuimet, on suunniteltu siten, että ne vastaavat suorituskykyisen auton standardeja, mutta eivät tuo lisäpainoa.

Yhdysvalloissa 5.0 litran V8-moottorilla ja automaattivaihteistolla varustettu viistoperäinen Mustang painaa 1 691 kg. Sama malli, mutta 2.3 litran EcoBoostilla ja automaattivaihteistolla varustettuna, painaa 1 598 kg.

Viistoperämallissa 2.3 litran EcoBoost-moottorilla varustettuna 52 prosenttia auton painosta on etuakselilla ja 48 prosenttia taka-akselilla, kun 5.0 litran V8:ssa 53 prosenttia on eturenkaiden päällä.

Jokaisessa uudessa Mustangissa on täysin uusi erillistakajousitus monitukivarsipyöräntuennalla. Jousituksen geometria, jouset, iskunvaimentimet ja puslat ovat kaikki kehitetty ja säädetty tuomaan parannettua pitoa.

Jousituksen geometria pitää korin rauhallisena kovassa kiihdytyksessä ja jarrutuksessa. Kevytmetalliset komponentit taka-akselissa auttavat vähentämään jousittamatonta massaa, jolloin ajettavuus ja käsiteltävyys paranevat.

Edessä eristyksetön apurunko auttaa jäykistämään rakennetta, mutta ei lisää painoa, mikä vaikuttaa käsiteltävyyteen, ohjaukseen ja ajettavuuteen.

Kaksoispalloniveliset MacPhersonin etujoustintuet mahdollistavat suurikokoisten jarrujen käyttämisen, aiheuttamatta liikaa pyörän keskipoikkeamaa ja heikentämättä ohjaustuntumaa.

Kuten takaosa, etujousitusta on parannettu siten, että kovassa jarrutuksessa auton keula ei sukella.

**Suorituskykyiset jarrut ja alusta Euroopan Mustangiin**

Sekä 2.3 litran EcoBoost- että 5.0 litran V8-malleissa on vakiovarusteena suorituskykyiset jarrut:

* Mustang 2.3 EcoBoost: edessä nelimäntäiset (46 mm), kiinteät jarrusatulat ja 352 mm levyjarrut; takana yksimäntäiset (45 mm), jarrusatulat ja 330 mm levyjarrut
* Mustang 5.0 V8: edessä kuusimäntäiset (36 mm), Brembo-jarrusatulat ja 380 mm levyjarrut; takana yksimäntäiset (45 mm), jarrusatulat ja 330 mm levyjarrut

Europassa molemmilla moottoreilla varustetuissa malleissa on vakiovarusteena suorituskykyä lisäävä varustepaketti, joka sisältää:

* Uudistetut jouset, holkit ja yksiputkiset takaiskunvaimentimet
* Lisäjäähdytin rata-ajoa varten
* Paksumpi kallistuksenvakain
* Mustangia varten säädetyt ABS-jarrut, ajonvakauden hallintajärjestelmä ja sähköinen ohjaustehostin

# # #

\* Pohjois-Amerikan markkinoille tulevan auton arvot.

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 183 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.ford.com](http://www.ford.com)

Euroopan Ford valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 69 000 henkilöä. Euroopassa toimii myös Ford Motor Credit Company ja Ford Customer Service Division sekä 24 tuotantolaitosta, joista 15 Ford omistaa kokonaan tai on enemmistöomistaja ja 9 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 - samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

 Oy Ford Ab

 010 3447123

 rsalin1@ford.com